VIIENDA KOOSSEISU

OTSUS

Haapsalu,		26. september 2008 nr 232

Arvelduskrediidi limiidi kehtestamine

Haapsalus on töös ja lähiajal algamas mitmed toetustest finantseeritavad investeerimisprojektid. Seoses sellega tekkis vajadus täiendavate lühiajaliste käibevahendite finantseerimiseks. Arvestades Haapsalu linna 2008. aasta eelarvet ning juhindudes valla- ja linnaeelarve seaduse § 8, kohaliku omavalitsuse korralduse seaduse § 6 lg 3 p 1, § 22 lg 1 p 8, Haapsalu põhimääruse § 12 lg 1 p 8 ning haldusmenetluse seadusest, Haapsalu Linnavolikogu otsustab:

1.	Lubada Haapsalu Linnavalitsusel kasutada lühiajaliste käibevahendite finantseerimiseks arvelduskrediiti maksimaalselt limiidiga summas 5 000 000 (viis miljonit) krooni.

2.	Otsus jõustub teatavakstegemisest.

3.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Andreas Rahuvarm
Volikogu esimees

SELETUSKIRI
Eelnõule „Arvelduskrediidi limiidi kehtestamine”

Haapsalus on töös ja lähiajal algamas mitmed investeerimisprojektid, mida finantseeritakse linnale eraldatud tagastamatutest toetustest. Toetuste välja maksmise tingimuseks on nõue, et Haapsalu linn toetuse saajana teeb kulutused ja tasub need enne toetuse laekumist. Täiendavalt koostab linnavalitsus aruanded tehtud kulutustest ja esitab need finantseerijale. Finantseerijal on üldjuhul aega 30 päeva dokumentatsiooni kontrollimiseks ja toetuse välja maksmiseks. Praktika on näidanud, et ajaline nihe kulutuste tegemise ja toetuse laekumise vahel on ca 90 päeva. Sellest tulenevalt on Haapsalu linnal vajadus finantseerida lühiajaliselt käibevahendeid summas 5 000 000 krooni. Arvestades täiendavate käibevahendite laenamise lühiajalisust (90-100 päeva) on otstarbekas kasutada selleks arvelduskrediiti. Kehtiva SEB Panga arvelduskrediidi lepingu alusel on Haapsalu linna arvelduskrediidi määr 1,7% + panga baasintress (6%). Kehtiv arvelduskrediidi limiit on 1 500 000 krooni. Käesoleva eelnõuga teeme ettepaneku suurendada arvelduskrediidi limiiti 5 000 000 kroonini. Arvelduskrediiti kasutab linnavalitsus ainult eelarveaasta sees lühiajaliste käibevahendite finantseerimiseks. Eelarveaasta vahetuse seisuga arvelduskrediidi limiiti ei kasutata. Limiidi kasutamine on tähtajatu ja vajadusel muudetakse volikogu otsusega.

Linnavalitsus teeb ettepaneku eelnõu otsusena vastu võtta.

Martin Schwindt
Aselinnapea
11.09.2008